আমরা যখন তিন্দুর কাছাকাছি পৌছালাম তখন দিনমণি পাহাড়ের আরালে লুকিয়ে পশ্চিম দিগন্তের কাছাকাছি। নদীতে পাহাড়ের ছায়া, চারদিকে প্রকৃতি যেন উজাড় করে দিচ্ছে বিকালের নরম আলোয়। আমাদের ঊপড় দিয়ে নাম না জানা কিছু পাখি উড়ে গেল, হয়ত ফিরছে দূর পাহাড়ে তাদের বাড়িতে। সবুজ পাহাড়গুলো ধীরে ধীরে গাড় সবুজ থেকে ছায়ায় রুপান্তরিত হতে লাগল। সন্ধ্যা যেন হঠাত করেই নেমে আসে  পাহাড়ে, চারদিকে ফিকে হয়ে এলো, বুঝলাম অন্ধকারের আগে বড় পাথর এলাকাটা পার হওয়া যাবে না। ঠিক হলো তিন্দুতেই নৌকা ভিরানো আর রাত্রি যাপন।